La idee e
jere nassude intant dai incuintris anuâi inmaneâts dal coordenament
dai lavoradôrs de normalizazion linguistiche (CTNL) e cumò e à
tacât a svilupâsi in gracie di un grup di gjenitôrs di S. Jacum di
Galizie (Santiago de Compostela). Si fevele di “Tribo”, une
iniziative che e à chê di meti adun lis fameis che a vuelin che i
lôr fîs a puedin vivi la lôr vite sociâl par galizian. Denant di
cetantis aministrazions che no fasin nuie par chest obietîf o a van
fintremai te direzion contrarie, une trentine di cubiis di S. Jacum e
à decidût di dâsi dongje intal parc di Belvís par fâ in maniere
che i lôr fîs, dai 0 ai 13 agns, si cjatin in compagnie di altris
fruts e di gjenitôrs che a fevelin par galizian, in maniere di judâ
l’ûs naturâl e plen de lenghe. Dai incuintris intal parc si è za
passâts a inmaneâ cetantis ativitâts – des jessudis adun par
concierts o mostris fin aes cjaminadis in mont – simpri cul element
comun de lenghe galiziane. La iniziative e je stade ricjapade però
ancje fûr de Galizie e, in dì di vuê, une vincjine di fameis
galizianis che a vivin a Bilbo / Bilbao, intal Paîs Basc, e je lade
daûr di chel esempli e, cun whatsapp tant che sît di incuintri
virtuâl, a organizin ocasions par che i lôr fîs a puedin fevelâ e
zuiâ par galizian.
Font:
Praza Pública,
06/03/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn glg_Latn unk